text: 71-årig skal i fængsel for ulovlige våben
  15 januar 2013 kl. 15.59
  En våbensamler fra Aabenraa-området er dømt for både besiddelse og salg af ulovlige våben.
  Retten i Sønderborg idømte i dag en 71-årig mand fra Aabenraa-området to og et halvt års fængsel for besiddelse af en stor mængde ulovlige våben og salg af 10 ulovlige våben.
  Manden er passioneret våbensamler og har en stor samling af lovlige våben.
  Men ud over de lovlige våben lå han også inde med tre rifler, 11 pistoler, to revolvere og mindst 2633 stykker ulovligt ammunition.
  Manden erkendte besiddelsen af de ulovlige våben, ligesom han erkendte, at han havde videresolgt 10 ulovlige våben til andre.
  Anklagemyndigheden ville have, at han skulle sendes direkte til afsoning. Men retten bestemte, at han skulle løslades, indtil afsoningen kan finde sted - en kendelse, som anklagemyndigheden på stedet kærede til landsretten.
  Den 71-årige mand er den tredje, der bliver dømt i en omfattende sag om ulovlige våben, som Syd- og Sønderjyllands Politi har optrævlet.
  I alt har otte mænd siddet varetægtsfængslet, og to mænd har tidligere fået hver to års fængsel for deres del af sagen.
  